Þingræður haldnar á Alþingi Íslendinga

Áður en gengið verður til dagskrár fer fram utandagskrárumræða um fjárhagsvanda Fjórðungssjúkrahússins á Akureyri. Málshefjandi er hv. þm. Steingrímur J. Sigfússon. Hæstv. heilbrrh. Ingibjörg Pálmadóttir verður til andsvara. Umræðan fer fram samkvæmt 1. mgr. 50. gr. þingskapa. Forseti minnir á áður en sú umræða hefst að á dagskrá fundarins eru tólf mál, sem eru eingöngu atkvæðagreiðslur, og þær fara fram að lokinni utandagskrárumræðunni.

Herra forseti. Ég kveð mér hljóðs vegna þess vanda sem blasir við stjórnendum Fjórðungssjúkrahússins á Akureyri og reyndar stjórnendum fjölmargra annarra heilbrigðisstofnana í landinu. Fjórðungssjúkrahúsið á Akureyri hefur óumdeilanlega verulega sérstöðu í hópi sjúkrahúsa utan Reykjavíkur. Það er langstærsta og mikilvægasta stofnun sinnar tegundar á landsbyggðinni. Það þjónar víðáttumiklu landsvæði um norðan- og austanvert landið. Á aðalupptökusvæði þess sem sérgreinasjúkrahúss búa um 40--50 þúsund manns, en reyndar má segja að upptökusvæði FSA hafi á síðustu árum í vaxandi mæli verið allt landið hvað vissa þjónustu snertir. Stefnumörkun stjórnvalda gengur út frá þríþættu hlutverki Fjórðungssjúkrahússins á Akureyri, þ.e. sem héraðssjúkrahús fyrir um 20 þúsund manna byggð við Eyjafjörð, sérgreinasjúkrahús fyrir Norður- og Austurland og aðalvarasjúkrahús landsins, eina stóra sérgreinasjúkrahúsið á öðru landsvæði eða áhættusvæði en sjúkrahúsin í Reykjavík. Í samræmi við þetta hefur verið unnið að uppbyggingu og rekstri FSA undanfarin ár. Nýjar sérgreinar hafa bæst við, sjúklingum hefur fjölgað, dýrum aðgerðum og dýrum rannsóknum hefur fjölgað, sjúklingum sem áður þurfti að senda suður er nú hægt að sinna á heimaslóðum. Fjárveitingar hafa hins vegar ekki fylgt á eftir ákvörðunum um nýjar stöður og aukið umfang í rekstri FSA sem um mörg undangengin ár hefur fengið hrós fyrir ráðdeildarsemi í rekstri og að halda sig innan ramma fjárlaga hefur nú tvö ár í röð verið rekið með halla. Rekstrarhalli síðasta ár var um 56 millj. og uppsafnaður vandi um síðustu áramót 90--100 millj. kr. Fjárvöntun vegna rekstrar á þessu ári, m.a. vegna aukningar í starfsemi, er af stærðargráðunni 60--70 millj. kr. Eins og menn muna, herra forseti, átti að heita svo að þannig væri tekið á vanda sjúkrahúsanna fyrir síðustu áramót að búnir voru til pottar í fjáraukalögum og fjárlögum. Fyrir sjúkrahúsin á landsbyggðinni voru þetta 200 millj. í fjáraukalögum vegna ársins 1997 og hlutdeild í 300 millj. sameiginlegum potti allra sjúkrahúsa í landinu á fjárlögum þessa árs, ársins 1998. Um þessa potta eiga menn svo að bítast, svo geðslegt sem það er. Þessi mikli vandi, uppsafnaður, og vegna yfirstandandi árs þýðir að stjórnendur FSA, og auðvitað fjölmargra annarra sambærilega settra sjúkrastofnana, standa frammi fyrir ákvarðanatöku um annað tveggja; áframhaldandi hallarekstur eða stórfelldan og sársaukafullan niðurskurð og skerta þjónustu. Á FSA hefur verið samin áætlun um stórfelldar lokanir, samdrátt í þjónustu, lokanir á endurhæfingadeild, geðdeild og fleiri viðkvæmum þáttum í starfseminni. Auk þess hefur verið gerð sérstök neyðaráætlun, ef ekkert rætist úr um fjárveitingar. Það tekur svo steininn úr, herra forseti, þegar í ljós kemur að enn er ekki búið að skipta því fé sem nota átti úr pottunum til að lina aðeins þrautirnar. Menn eru því í algerri óvissu enn þá þegar þriðjungur er að verða liðinn af árinu hvað kemur í þeirra hlut úr pottinum vegna vandans á síðasta ári og úr pottinum vegna rekstrar í ár. Þetta eru, herra forseti, óþolandi aðstæður. Það er ekki hægt að bjóða mönnum, stjórnendum og starfsfólki upp á svona vinnuskilyrði. Ég tek það fram, herra forseti, að að mínu mati er hér ekki aðeins við hæstv. heilbrrh. að sakast. Meiri hluti hv. fjárln. og meiri hluti Alþingis lagði blessun sína yfir þetta fyrirkomulag í desembermánuði sl. og ber einnig á því fulla ábyrgð. Ég vil því að lokum spyrja hæstv. heilbrrh. af þessu tilefni eftirfarandi spurninga: Í fyrsta lagi. Hefur núverandi ríkisstjórn breytt um stefnu hvað varðar hið mikilvæga þríþætta hlutverk FSA og áframhaldandi uppbyggingu þar í samræmi við það? Í öðru lagi. Hvenær verður lokið við að skipta pottunum samkvæmt fjárlögum og fjáraukalögum, hvað mega stjórnendur FSA búast við að fá í sinn hlut úr þeim og hvaða skýringar gefur hæstv. ráðherra á þeim seinagangi sem þarna er á ferðinni? Í þriðja lagi. Verður því sem á vantar til þess að hægt sé að halda á a.m.k. óskertri FSA starfsemi eins og hún er nú eftir umfangsaukningu undanfarinna ára, bætt við sem viðbótarfjárveitingu?

Virðulegi forseti. Þrátt fyrir mikla umræðu um niðurskurð er staðreyndin sú að framlög til FSA hafa verið að aukast á undanförnum árum. Í ráðherratíð minni hafa þau hækkað um 99 millj. kr. eða 8,35% umfram hækkun verðlags og hafa þau aukist meira en til annarra sjúkrahúsa. Með auknum fjárframlögum er viðurkennt að FSA gegnir lykilstöðu í heilbrigðisþjónustu á Norðurlandi og á síðustu árum hafa sjúklingar á suðvesturhorninu í æ ríkari mæli sótt þjónustu til Akureyrar ásamt því að sjúkrahúsið er meira nýtt af Norðlendingum og Austfirðingum eins og kom fram hjá hv. þm. Steingrími J. Sigfússyni. Sjúkrahúsið hefur lengi verið til fyrirmyndar í rekstri og haldið honum innan ramma fjárlaga en á síðasta ári varð aukning á rekstrarkostnaði sjúkrahússins þannig að halli á rekstri var 56,7 millj. kr. en til rekstrar á því ári voru áætlaðar um 1.279 millj. kr. þannig að hallinn var um 4,4%. Á fjárlögum eru áætlaðar 426 millj. kr. til rekstrar. Fagnefnd sem hefur fengið það verkefni að úthluta 500 millj. kr. samkvæmt fjárlögum hefur verið að fara ofan í það í samráði við stjórnendur sjúkrahússins hvað hefur valdið þeim auknu útgjöldum sem fram komu á síðasta ári og eru fyrirsjáanleg á þessu ári. Stjórnendur FSA hafa rökstutt breytingar á kostnaði með aukinni þjónustu og það sama hefur gerst varðandi margar aðrar stofnanir. Fyrir liggja tillögur þeirra með hvaða hætti unnt sé að halda rekstrinum innan ramma fjárlaga. Virðulegi forseti. Stjórnendur FSA ræddu stöðu sjúkrahússins við mig og tvo hv. þm. kjördæmisins í mars sl. Á þeim fundi kom ekki annað fram en að verið væri að vinna að lausn þessa máls í samvinnu við fagnefnd þá sem vinnur að því að úthluta viðbótarfjármagni til sjúkrahúsanna. Á þeim fundi vorum við sammála um leiðir til lausnar á þeim vanda sem fyrir lá enda framkvæmdastjóri sjúkrahússins einn af nefndarmönnum. Svo undarlega brá hins vegar við að viku síðar kynnti stjórnarformaður og aðstoðarframkvæmdastjóri sparnaðaraðgerðir fyrir starfsfólki og héldu blaðamannafund þar sem þeir kynntu sérstaklega neyðaráætlun um lokanir og verulegan niðurskurð á þjónustu. Þessi framsetning olli eðlilega ótta og óöryggi meðal starfsfólks og íbúa svæðisins. Það er að mínu mati ábyrgðarhluti að kynna neyðaráætlun þegar verið er að vinna með ráðuneytinu að lausn málsins. Þetta kom ráðuneytinu verulega á óvart eftir það sem á undan var gengið og ekki síst að stjórnendur skyldu velja þá leið að kynna hugsanlegar ráðstafanir í fjölmiðlum áður en þær voru ræddar í ráðuneyti og við fagnefnd. Aðalatriðið er að fagnefndin er að vinna að skiptingu þess fjármagns í samræmi við hlutverk sem henni hefur verið ákveðið við afgreiðslu fjárlaga. Virðulegi forseti. Eins og fram hefur komið hafa fjárframlög til FSA aukist meira en til annarra á undanförnum árum. Stjórnendur sjúkrahússins hafa haldið vel utan um reksturinn og eru að vinna að lausn rekstrarvanda sjúkrahússins í góðri samvinnu við ráðuneytið og fagnefndina. Það er engin ástæða til að óttast niðurstöðu þeirrar vinnu. Stjórnendur FSA hafa staðið sig vel á undanförnum árum. Stofnunin hefur notið þess í fjárframlögum að hún hefur veitt góða þjónustu og það verður tryggt hér eftir sem hingað til. Ég tel mig þá nokkurn veginn vera búna að svara þeim fyrirspurnum sem hv. þm. lagði fyrir mig en hann lagði fyrir mig í fyrsta lagi eftirfarandi spurningu: Hefur núverandi ríkisstjórn breytt um stefnu hvað varðar hið mikilvæga þríþætta hlutverk FSA og áframhaldandi uppbyggingu þar í samræmi við það? Svarið við því er nei, enda sýnum við það með fjárframlögum. Síðan spyr hv. þm. hvenær lokið verði við að skipta úr pottunum samkvæmt fjárlögum og talar þar um seinagang. Um miðjan næsta mánuð liggja tillögur nefndarinnar fyrir. Í þriðja lagi spyr hv. þm.: Verður því sem á vantar til þess að hægt sé að halda á FSA a.m.k. óskertri starfsemi eins og hún er nú eftir umfangsaukningu undanfarinna ára, bætt við sem viðbótarfjárveitingu? Því er til að svara að ljóst er að það verður um viðbótarfjármagn að ræða hvað varðar Fjórðungssjúkrahúsið á Akureyri.

Herra forseti. Ég vil þakka frummælanda fyrir að taka þetta mál upp. Það er alltaf að koma betur og betur í ljós að heilbrigðisstefna núv. ríkisstjórnar er orðin að helstefnu gagnvart sjúkrahúsum landsins. Það er ekki einungis það að sjúkrahúsin séu svelt jafnframt því sem verkefni þeirra eru aukin heldur er ósætti má segja í hverri einustu heilbrigðisstofnun í landinu vegna þess að ráðuneyti heilbrigðismála ræður ekki við verkefnið á þessu sviði. Það er sífellt að koma betur og betur í ljós og sést af þeim svörum sem ráðherra gaf við spurningunum í hvaða óefni er komið. Það er skammast út í forsvarsmenn Fjórðungssjúkrahússins á Akureyri fyrir að vinna eftir þeim fjárlögum sem voru afgreidd á síðasta ári. Þó að liðinn sé þriðjungur af árinu er ekki búið að skipta þessum potti og það eru engin svör nema sagt er eina ferðina enn: Það er verið að vinna að málunum. Það fer bráðum að verða liðið hálft ár og enn er verið að vinna að málunum. Um leið og forsvarsmenn Fjórðungssjúkrahússins á Akureyri eru að reyna að vera innan þess ramma sem þeim er skammtaður, þá eru þeir skammaðir fyrir það, sagt að það komi á óvart og verið sé að vinna að málunum í ráðuneytinu. Það sést alltaf betur og betur, herra forseti, varðandi þetta mál að þessi stefna gengur ekki lengur. Verkefni sjúkrahússins á Akureyri hafa verið aukin. Jafnframt því hafa fjárframlög ekki fylgt þeim auknu verkefnum. Er ráðherrann að segja að minnka eigi þjónustuna á Akureyri? Þá er best að ráðherrann segi það skorinort en komi ekki hér og skammi þá aðila sem eru að vinna að hennar eigin stefnumörkun. Ég held, herra forseti, að þetta mál sýni okkur einn hlut eina ferðina enn, þ.e. að hæstv. heilbrrh. ræður ekki við verkefni ráðuneytisins. Það er sennilega þó ekki nóg að skipta um heilbrrh. í þessari núv. ríkisstjórn. Ég held að það þurfi nýja stefnu og nýja ríkisstjórn.

Herra forseti. Í fyrra var ég ásamt öðrum hv. þm., Jóni Kristjánssyni, og starfsmanni ráðuneytisins fenginn til að fara ofan í vandamál og stöðu landsbyggðarsjúkrahúsa. Við gerðum það og lögðum fyrir ráðuneytin ákveðnar tillögur til úrbóta. Hæstv. heilbrrh. hefur tjáð mér að tillögur okkar hafi allar verið teknar til greina. Meginstefið í þeim tillögum var að endurmeta sjúkrahúsin úti á landi árlega, miðað við héraðshlutdeild þeirra, þ.e. hvað þau sinna miklu af sjúklingum og veikindum í sínu héraði. Þannig mætti meta það þjónustustig sem þar ætti að vera. Þjónustustigið á Akureyri hefur verið hækkað verulega og héraðshlutdeild þess er mjög há. Miðað við fjárlög, eins og gengið var frá þeim, og það sem ég tek sem satt og rétt hjá hæstv. ráðherra, að þessar tillögur okkar hafi allar verið teknar til greina, var þannig búið um hnútana að vandamál sjúkrahússins á Akureyri áttu engin að vera. Hlutirnir áttu að ganga upp en ef svo er ekki, þá þarf aftur að fara yfir allt reikniverkið.

Herra forseti. Ég þakka hv. 4. þm. Norðurl. e. fyrir að taka upp þetta mikilvæga og alvarlega mál. Það er náttúrlega ekki sérstaklega málefnalegt að segja: ,,Þetta sagði ég``, eða ,,þetta sögðum við``. En staðreyndin er sú að þetta sögðum við. Það er staðreynd að margsinnis hefur verið varað við afleiðingum ónógra fjárveitinga til sjúkrahúsanna í landinu. Hér hafa raunar staðið mikil og langvinn átök um fjárveitingar til sjúkrahúsanna og til heilbrigðisþjónustunnar yfirleitt. Ég minni bara á umræður um fjáraukalög síðasta árs og fjárlög þessa árs í því sambandi. Ég ætla ekki að endurtaka þær tölur og staðreyndir sem fram komu í máli hv. málshefjanda, þær voru réttar og tala sínu máli. Ég hef rætt við starfsfólk FSA. Mér er fullkunnugt um ástandið þar og hvaða afleiðingar þessi sveltistefna hefur. FSA hefur, eins og fram kom í máli hæstv. ráðherra, haldið sig innan ramma fjárlaga alveg fram á síðustu ár. Þar er allt gert til að halda kostnaði niðri með miklum og góðum árangri, stöðugt vaxandi afköstum, fleiri innlögnum, fleiri aðgerðum og rannsóknum. FSA hefur tekið við fleiri sjúklingum á þessu svæði eins og hæstv. ráðherra benti á áðan. Þetta veldur auðvitað auknu álagi á starfsfólk sjúkrahússins sem hefur lagt sig alveg sérstaklega fram. Mér er t.d. kunnugt um að margir starfsmenn eiga inni leyfi, bæði sumarleyfi og starfsleyfi skv. samningum, sem þeir eiga erfitt með að taka vegna þess að það er ekki fé fyrir hendi til að leysa þá af. Herra forseti. Ég sé að tími minn er að renna út. Ég legg áherslu á að svör hæstv. ráðherra þurfa að vera meira afgerandi en áðan. Fólkið á þessu svæði verðskuldar skýr svör. Hvers er að vænta í málefnum FSA? Hæstv. ráðherra sagði að ekki ætti að breyta um stefnu en miðað við þær afleiðingar sem blasa við, hlýtur eitthvað að þurfa að gera. Svörin þurfa að vera skýrari en í máli hæstv. ráðherra hér áðan.

Hæstv. forseti. Ég tek undir það með málshefjanda að Fjórðungssjúkrahúsið á Akureyri er mikilvægasta heilbrigðisstofnunin á landsbyggðinni og því þarf að sjá til þess að þar geti farið fram myndarlegur rekstur, hér eftir sem hingað til. Eins og fram kom í máli hæstv. heilbrrh. hefur fjármagn til fjórðungssjúkrahússins verið aukið í hennar tíð. Engu að síður er nokkur halli á rekstrinum eftir síðasta ár og fjárvöntun á þessu ári. Þessu gera embættistmenn og hæstv. heilbr.- og trmrh. sér grein fyrir og það er verið að vinna að þessum málum. Þann 17. mars sl. áttum við, ég og hv. þm. Tómas Ingi Olrich, fund með forsvarsmönnum sjúkrahússins og hæstv. heilbr.- og trmrh. Þar var skipst á skoðunum og ég varð ekki vör við annað en að mikill skilningur væri á þessu máli. Heilbr.- og trmrh. hefur fullan skilning á því að Fjórðungssjúkrahúsið á Akureyri þarf að fá fjármuni úr þeim potti sem verið er að úthluta úr og samkvæmt hennar orðum verður þeirri vinnu lokið um miðjan næsta mánuð. Á blaðamannafundi sem haldinn var 30. mars var kynnt neyðaráætlun, m.a. vegna þess að fjármunir á fjárlögum ársins í ár eru ekki nægilegir til að reka sjúkrahúsið. Kannski má deila um hvort skilaboð frá heilbr.- og trmrn. gerðu það að verkum að forsvarsmenn sjúkrahússins töldu sig knúna til að gera þá áætlun í samræmi við fjárlög ársins, án tillits til þess að þeir ættu eftir að fá aukið fjármagn. Þessi neyðaráætlun kom okkur því nokkuð á óvart en í þessu máli finnst mér alvarlegast ef starfsfólk sjúkrahússins er áhyggjufullt. Það er fullur vilji til að leysa málin.

Hæstv. forseti. Ég þakka hv. 4. þm. Norðurl. e. fyrir að fara fram á þessa utandagskrárumræðu um fjárhagsvanda FSA. Ég bendi þó á að þótt fjárhagsvandi FSA sé mikill þá er hann aðeins hluti af þeim geigvænlega vanda sem blasir við sjúkrahúsunum í landinu. Ég á sæti í fjárln. og tók þátt í þeirri vinnu sem þar fór fram við að útbúa fjárlög fyrir 1998. Ég lýsi því yfir hér og hef reyndar gert það áður að mig tók það þungt að skilja við þá vinnu eins og raunin var. Þar blasti við að ef ekkert yrði að gert í fjárhagsmálum sjúkrahúsanna yrði uppsafnaður vandi 2,8 milljarðar í lok þessa árs. Þetta er náttúrlega gríðarlegt vandamál. Til að taka á þessu voru búnir til tveir pottar, 200 millj. sem átti að taka á vanda sem safnast hafði upp fyrir síðustu áramót á landsbyggðinni og 300 millj. sem áttu að taka á heildardæminu. Allir sjá að þetta er eins og dropi í hafið, enda flækist það fyrir hinum rómuðu sérfræðingum sem til eru kallaðir, að skipta pottinum. Þeir hafa nú verið að störfum æði lengi og læðist að manni sá ótti að drjúgur hluti af þessum potti muni jafnvel fara í nefndarlaun til þeirra sérfræðinga sem þar véla um. Nú mun vera von á niðurstöðum einhvern tímann í næsta mánuði eftir því sem hæstv. heilbrrh. segir og vonandi að hún hjálpi einhverjum en það verður afskaplega lítil hjálp. Það blasir við vegna þess að 300 millj. eru smámunir í þessu samhengi.

Herra forseti. Ég vil láta tvennt koma fram við þessa umræðu og ég þakka flm. fyrir hans innlegg. Í fyrsta lagi ákvað fjárln. eða meiri hluti hennar að láta starfshóp yfirfara fjárhagsáætlun sjúkrahúsanna og fylgjast með vinnu þess starfshóps. Það hefur nefndin gert og í næstu viku er ætlunin að forsvarsmenn hópsins geri grein fyrir stöðu mála. Að öðru leyti ætla ég ekki að bæta við það sem ráðherra hefur sagt um hvernær niðurstöður liggi fyrir. Varðandi landsbyggðarsjúkrahúsin verður það í næsta mánuði. Hitt vil ég láta koma skýrt fram varðandi sjúkrahúsið á Akureyri, ég tek undir það sem hefur verið sagt hér um hlutverk þess, að engin ákvörðun hefur verið tekin um það né hefur meiri hluti fjárln. gefið fyrirmæli um að breyta hlutverki sjúkrahússins þótt það væri tekið inn í hóp þeirra sjúkrahúsa sem farið hafa yfir áætlanir. Ljóst er að fjármuni vantar til að halda þeim rekstri óbreyttum sem þar er nú. Ég vona að farsæl niðurstaða fáist um þau mál og það innan tíðar. Ég vildi undirstrika að engin ákvörðun hefur verið tekin um það í fjárln. að breyta hlutverki sjúkrahússins á Akureyri eða draga úr vægi þess.

Herra forseti. Mér finnst merkilegt að hlusta á þær upplýsingar sem hér hafa komið fram um þá nefnd sem á að véla um pottagaldur hv. fjárln. Við skulum ekki gleyma því að það var ekki hæstv. heilbrrh. heldur fjárln. sem kom fram með hugmyndina um þennan pott sem átti að bjarga m.a. Fjórðungssjúkrahúsinu á Akureyri. Í umræðum um fjárlög kom fram af hálfu hv. þm. Jóns Kristjánssonar, form. fjárln., að gert væri ráð fyrir að sú nefnd mundi skila af sér, ekki seinna en í mars. Nú er ljóst að ekki verður hægt að búast við skilum frá nefndinni fyrr en í maí. Er það nema von, segi ég, herra forseti, þegar 10 manna nefnd sem þar að auki hefur þrjá menn í fullu starfi við að úthluta þessu fé gengur ekki betur að sinna verki sínu, að sjúkrahúsið eða forráðamenn sjúkrahússins á Akureyri kynni neyðaráætlun. Þeir hljóta eðlilega að grípa til einhverra ráða þegar þeir sjá fram á að ekkert gengur í þeirra málum. Mér finnst það í hæsta máta eðlilegt. Ég get ekki tekið undir orð hæstv. heilbrrh. um að það hafi verið ábyrgðarhluti. Ég heyrði ekki betur en hv. þm. Valgerður Sverrisdóttir ýjaði að því að það kynni að stafa af því að ekki hafi komið rétt skilaboð frá heilbr.- og trmrn. Engum þarf að koma á óvart að sjúkrahúsið á Akureyri skorti fjármagn. Við fjárlagaumræðuna var mörgum sinnum farið rækilega yfir það. Þá kom fram að uppsafnaður halli sjúkrahússins væri um 90--100 millj. Þá kom einnig fram að vanta mundi milli 50 og 65 millj. í reksturinn á þessu ári. Ekkert hefur gerst í málefnum sjúkrahússins. Hins vegar liggur fyrir að það hefur tekið til sín fleiri aðgerðir, héraðshlutdeild þess hefur verið að hækka. Það hefur meira að segja fengið sjúklinga af öðrum landsvæðum, t.d. til bæklunaraðgerða, en fjármagnið hefur ekki fylgt í hlutfalli við þessa auknu starfsemi. Þess vegna er þessi staða er komin upp. Herra forseti. Ég vil að síðustu ítreka að vandi Fjórðungssjúkrahússins á Akureyri er hinn sami og vandi stóru sjúkrahúsanna hér í Reykjavík. Þau búa líka við fjársvelti og nú nýlega hafa Ríkisspítalarnir orðið að draga saman um 10%, kransæðavíkkanir, opnar hjartaaðgerðir og svo mætti áfram telja. Þetta hefur verið boðað í heilbr.- og trn., herra forseti.

Herra forseti. Ég þakka svör hæstv. ráðherra og þær upplýsingar, að a.m.k. í orði kveðnu, að ekki standi til að breyta hlutverki og stöðu Fjórðungssjúkrahússins á Akureyri. Við hljótum þá líka að krefjast þess að það verði einnig á borði. Hæstv. ráðherra taldi að Fjórðungssjúkrahúsið á Akureyri hefði fengið auknar fjárveitingar og það er rétt, svo langt sem það nær. Hitt er ljóst að hér á Alþingi og í ríkisstjórnum á undanförnum árum hefur verið stefnt að því að auka hlutverk sjúkrahússins. Nýjar stöður hafa verið veittar og nýjar sérgreinar teknar upp, án þess að fjármagn hafi fylgt til að mæta viðbótarkostnaði sem af því hlýst. Það liggur algjörlega fyrir. Mér þótti, herra forseti, mjög miður að hæstv. ráðherra skyldi gagnrýna stjórnendur Fjórðungssjúkrahússins á Akureyri fyrir að þeir hafi kynnt starfsfólki sínu, bæjarstjórn Akureyrar og eftir atvikum fjölmiðlum þá stöðu sem blasir við þeim, og þær ákvarðanir sem þeir standa frammi fyrir að taka í öllu falli, hvort sem lengur eða skemur dregst að þeir fái einhverja úrlausn úr pottunum margfrægu. Menn verða að átta sig á því, herra forseti, að það er erfitt verk að reka lítið, deildaskipt sjúkrahús eða sérgreinasjúkrahús eins og Fjórðungssjúkrahúsið á Akureyri er. Þar eru fáskiptar vaktir og það er mikið álag og lítið má út af bera ef á að halda utan um rekstur slíkrar einingar. Menn ættu líka að hugleiða þær aðstæður sem stjórnendum eru búnar við þessar kringumstæður, þá óvissu sem þeir standa frammi fyrir. Nú er upplýst að fyrst um miðjan maí sé að vænta --- ekki ákvörðunar heldur tillagna um hvernig pottunum verði skipt, þegar árið er að verða hálfnað, sem á að nota fé úr þeim sömu pottum til að reka hlutina með. Þetta eru auðvitað óverjandi vinnubrögð. Ég gagnrýni hæstv. heilbrrh. og heilbrrn. fyrir þessi vinnubrögð en ég gagnrýni líka, herra forseti, meiri hlutann í fjárln. og meiri hlutann á Alþingi sem skrifaði upp á þessi vinnubrögð og lagði blessun sína yfir þau um síðustu áramót. Það er nú að koma á daginn, sem þá var haldið fram, að þetta var ekki aðferð til að leysa málið á farsælan hátt. Þetta, herra forseti, er mjög ámælisvert og verður vonandi til þess að menn vinna öðruvísi og betur að hlutunum í framtíðinni.

Virðulegi forseti. Ég man ekki betur en að við afgreiðslu fjárlaga í vetur hafi formaður fjárln. gefið þá yfirlýsingu að tillögur þær, sem nefnd sú fjallar um sem starfar á vegum heilbrrh. um skiptingu fjárveitinga á milli sjúkrahúsa, yrðu kynntar á Alþingi áður en þinghlé yrði gert þannig að Alþingi hefði tíma til þess að kynna sér málið. Nú kemur í ljós hjá hæstv. heilbrrh. að rætt er um að nefndin skili tillögum sínum um miðjan maí. Af því má draga þá ályktun að ekki eigi að gera það fyrr en eftir að þingið er farið heim. Ég hef, virðulegi forseti, ekki haft aðstöðu til að kanna orðrétt ummæli formanns fjárln. en ég spurði hann að því í sæti mínu hvort það væri ekki rétt munað hjá mér að hann hafi gefið þessa yfirlýsingu og hann staðfesti það að hann myndi sjálfur ekki betur. Ég vil, virðulegi forseti, óska eftir því að forsn. Alþingis kanni þetta mál og geri síðan þingmönnum og þingflokkum grein fyrir því ef þær fullyrðingar sem ég hef farið hér með eru ekki réttar. Þetta mál varðar miklu fleiri sjúkrahús en bara sjúkrahúsið á Akureyri. Þetta varðar öll stóru sjúkrahúsin á höfuðborgarsvæðinu og á Norðurlandi, og Alþingi var heitið því að niðurstöður nefndarinnar um skiptingu yrðu kynntar Alþingi áður en það færi heim í sumarleyfi. Ég krefst þess að við þær yfirlýsingar formanns fjárln. sé staðið og vænti þess að hæstv. heilbrrh. staðfesti í ummælum sínum á eftir að það verði gert.

Þetta er nú kannski tæplega viðfangsefni forsn. en forseti mun athuga þessar athugasemdir hv. þm.

Virðulegi forseti. Varðandi það sem hv. þm. Sighvatur Björgvinsson sagði hér síðast um kynninguna á því hvernig fjármagni verður úthlutað þá mun formaður fagnefndarinnar koma til fjárln. í næstu viku og fara yfir málið með fjárlaganefndarmönnum. Ég tel að sú nefnd sem hefur fjallað um þessi mál sjúkrahúsanna sé að vinna mjög gott starf og það á eftir að koma í ljós. Þeir hafa farið mjög vel yfir rekstur sjúkrahúsanna eins og til er ætlast. Það er nokkuð mikil vinna. Um það var talað áðan að þetta gengi hægt en það var fyrst í febrúar sem nefndin hóf störf, hún hefur heimsótt flestar sjúkrastofnanir sem nefndarmenn þurfa að fjalla um og fengið til sín marga aðila. Þetta er vandasamt verk, og eins og fram hefur komið er verið að skipta tiltölulega litlum fjármunum en það er geysileg vöntun á fjármagni til heilbrigðisstofnana. Ég ætla aðeins að fara yfir það sem hv. þm. Ágúst Einarsson sagði áðan. Hann var með mikil gífuryrði og talaði um helstefnu. Ég tel að hann hafi farið nokkuð langt yfir strikið þegar hann sagði að ég stæði hér upp og skammaði stjórnendur sjúkrahúss Akureyrar. Það gerði ég ekki og geri ekki og virði þá mikils. En ég misvirti það við þá að þeir skyldu fyrst fara í fjölmiðla og kynna neyðaráætlun nokkrum dögum eftir að þeir höfðu verið í ráðuneytinu hjá mér og ekki kynnt mér þessar tillögur. Það var það sem ég nefndi áðan og finnst ámælisvert. Aðalatriðið er að sjúkrahúsið á Akureyri hefur fengið fjármagn umfram verðlagsbreytingar um 9% á sl. þrem árum, sem sýnir að við erum að viðurkenna hið fjölbreytta starf sem þar er. Það er ljóst að því verður bæði veitt fjármagn úr 200 millj. kr. pottinum vegna umframkeyrslu á síðasta ári og það fær nokkurt fjármagn til viðbótar til rekstrar á þessu ári. Þetta er alveg skýrt. Fjárln. fær, áður en þing fer heim, nánari umræðu um þetta mál og það sem fyrir liggur í þessari fagnefnd.